ኢትዮጵያ በሰላም ማስከበር የምትሰራው ሥራ ለሌሎች ሃገራት ምሳሌ እንደሚሆን ተመድ አስታወቀ
ኢትዮጵያ ሰላምና ደኅንነት ለማስጠበቅ ሴት የሰላም አስከባሪ ሠራዊትንም ጭምር በመላክ የምታደርገው ተሳትፎ ለሌሎች ሃገራት ምሳሌ እንደሚሆን የተባበሩት መንግሥታቱ ድርጅት ገለጸ።ፕሬዚዳንት ዶክተር ሙላቱ ተሾመ ከመንግሥታቱ ድርጅት ጠቅላላ ጉባኤ ፕሬዚዳንት ሚሮስላቭ ላጃካክ ጋር ዛሬ በብሔራዊ ቤተ-መንግሥት ተወያይተዋል።የመንግሥታቱ ድርጅት ጠቅላላ ጉባኤ ፕሬዚዳንት ሚሮስላቭ ላጃካክ ከውይይቱ በኋላ እንደተናገሩት፥ ኢትዮጵያ የመንግሥታቱ ድርጅት ትኩረት ያደረገባቸውን ጉዳዮች ትደግፋለች።በተለይም ሰላምና ደህንነትን ለማረጋገጥ ሴት የሰላም አስከባሪ ሠራዊትን ጭምር በመላክ የምታደርገው ድጋፍ ለሌሎች ሃገራት ምሳሌ እንደሚሆን ተናግረዋል።ከዚህ ባለፈም በመንግሥታቱ ድርጅት የጸጥታው ምክር ቤት አባልነቷም በሰላምና የደህንነት ጉዳይ ላይ ጉልህ ሚና እየተጫወተች መሆኗንም ነው የተናገሩት።በምክር ቤቱም የአፍሪካ ድምጽ በአንድ እንዲሰማ መሥራቷን ጠቁመው፥ በተመድ የተሃድሶ እንቅስቃሴን ከግብ ለማድረስ ድጋፍ በማድረግ አበርክቶ እንዳላት አንስተዋል።ፕሬዚዳንት ዶክተር ሙላቱ ተሾመ በበኩላቸው፥ ኢትዮጵያ በተለይም እንደ አውሮፓውያኑ አቆጣጠር ከ1950 ጀምሮ በዓለም አቀፍ የሰላምና የደህንነት ጉዳይ ላይ ተሳታፊ መሆኗን ገልጸዋል።በቀጣይም ከድርጅቱ ጎን በመቆም የሚጠበቅባትን ለመወጣት ዝግጁ መሆኗን ገልጸው ድርጅቱም በኢትዮጵያ ለሚያደርገው ድጋፍ ምስጋና አቅርበዋል።በሌላ በኩል ፕሬዚዳንት ዶክተር ሙላቱ ተሾመ ከወርልድ ቪዥን የልዑክ ቡድን መሪ ጆ ቺኦል ሆ ጋር ድርጅቱ በኢትዮጵያ በሚሰራው ሥራ ዙሪያ ተወያይተዋል።ውይይታቸውም ድርጅቱ በኢትዮጵያ የሚሠራቸውን የልማት ሥራዎች ለማጠናከር በሚቻልባቸው ጉዳዮች ላይ ትኩረት ያደረገ እንደነበር ያመለክታል።( ኢዜአ)